1,650 เหนียว!
*หากมองการเคลื่อนตัวของดัชนีอย่างเป็นระบบจะเห็นว่า ทุกครั้งที่ดัชนีไหลลงมาหนัก ๆ มักมีแรงซื้อระยะสั้นเข้ามาดันหุ้นเป็นประจำ แต่การดันกลับขึ้นมาในแต่ละรอบไม่สุดซอยเหมือนเมื่อก่อน ส่งผลให้ภาพใหญ่ของหุ้นยังอยู่ในลักษณะไซด์เวย์ดาวน์ ซึ่งเป็นการบังคับให้นักเล่นต้องซอยเท้าถี่ ๆ เพื่อเตรียมพร้อมรับมือกับเหตุการณ์ไม่คาดฝันที่จะเกิดขึ้นในอนาคตนะซีตัวเอง
14 พ.ย. 2561

เจาะกระดาน : โมนิก้าและทีมงาน
*หากมองการเคลื่อนตัวของดัชนีอย่างเป็นระบบจะเห็นว่า ทุกครั้งที่ดัชนีไหลลงมาหนัก ๆ มักมีแรงซื้อระยะสั้นเข้ามาดันหุ้นเป็นประจำ แต่การดันกลับขึ้นมาในแต่ละรอบไม่สุดซอยเหมือนเมื่อก่อน ส่งผลให้ภาพใหญ่ของหุ้นยังอยู่ในลักษณะไซด์เวย์ดาวน์ ซึ่งเป็นการบังคับให้นักเล่นต้องซอยเท้าถี่ ๆ เพื่อเตรียมพร้อมรับมือกับเหตุการณ์ไม่คาดฝันที่จะเกิดขึ้นในอนาคตนะซีตัวเอง
*เหมือนกับการทรุดตัวของดัชนีในช่วงเปิดตลาด จนลงไปนอนกองอยู่ที่ระดับ 1,642.83 จุด ก่อนจะเด้งกลับขึ้นมาปิดที่บริเวณ 1,659.78 จุด บวกไป 4.93 จุด ด้วยมูลค่าการซื้อขาย 4.67 หมื่นล้านบาท พร้อมกับทำให้แนวรับสำคัญทางจิตวิทยา 1,650 จุด มีความหมายขึ้นมาในทันที “โมนิก้า” ถึงอยากให้นักเล่นหาจังหวะเข้าเล่นแบบละเอียดขึ้นมานิดหนึ่ง และอย่าหวังกำไรมากเกินไปในภาวะตลาดหุ้นผันผวนเช่นนี้เจ้าค่ะ
*เนื่องจากสูตรการเล่นที่เซฟสุดในภาวะการลงทุนแบบนี้คือ สวนให้เร็ว..ออกให้ทัน เพราะหุ้นพื้นฐานดียังวนเวียนอยู่ในกรอบเดิม ส่วนหุ้นพื้นฐานกลวงก็ถูกถล่มจนทำโลว์ใหม่ “โมนิก้า” ถึงพยายามให้แฟนคลับมองการลงทุนแค่ระยะสั้น ๆ ในระหว่างที่รอความชัดเจนในหลายเรื่อง จึงพยายามให้แฟนคลับโฟกัสไปยังหุ้นสตอรี่สวย ๆ เพื่อเพิ่มจังหวะในการทำรอบไงละค่ะ
*เช่นเดียวกับการทะยานขึ้นของน้องสวย BEAUTY จนสุดท้ายขึ้นมายืนปิดที่ระดับ 10.30 บาท บวกไป 0.70 บาท หรือขึ้นไป 7.29% ด้วยมูลค่าการซื้อขาย 1.72 พันล้านบาท พร้อมกับโชว์ความสามารถในการทำกำไรยังสตรอง “โมนิก้า” ถือเป็นการลบข้อกังขาในหลายเรื่องได้เป็นอย่างดี และอยากให้ผู้เล่นได้คิดกันนิดหนึ่งว่า วันนี้หุ้นเทรดบนค่า P/E 20 เท่า มันสูงเกินไปหรือเปล่า ? ลองถามใจเธอดูนะคะ
*คล้ายกับกรณีของ MTC ทะยานขึ้นอย่างแรงเป็นครั้งแรก หลังจากดำดิ่งลงต่อเนื่อง 4 วันติด ทั้งที่ตัวเลขกำไรโตระเบิดระเบ้อ “โมนิก้า” มองช็อตที่นักเล่นต้องอ่านเกมให้ออก เพื่อจะได้รู้ว่า หุ้นมีโอกาสวิ่งกลับขึ้นไปหายอดเดิมแถวบริเวณ 55 บาทได้ไหม ? บวกกับการวิ่งขึ้นมาปิดที่ 50 บาท บวกไป 0.75 บาท หรือขึ้นไป 1.52% ด้วยมูลค่าการซื้อขาย 820.93 ล้านบาท มันทำให้รู้ว่า เริ่มมีแรงซื้อกลับเข้ามาแล้วพะยะค่ะ
*ประเด็นดังกล่าวทำให้ “โมนิก้า” ต้องกลับมามองพี่เบิ้ม PTT เพื่อช่วยฉายภาพให้ทุกคนเห็นว่า หุ้นพยายามรักษาฐานแนวรับ 50 บาทไว้สุดชีวิต แม้จะมีบางจังหวะหลุดระดับดังกล่าวลงไปลึก แต่สุดท้ายก็กลับมาวนเวียนอยู่ที่ตรงนี้เป็นประจำ เดี๊ยนถึงอยากให้แฟนคลับมองการยืนปิดที่ระดับ 50 บาท บวกไป 0.25 บาท หรือขึ้นไป 0.50% ด้วยมูลค่าการซื้อขาย 3.01 พันล้านบาท ยังเหมาะต่อการเคาะสั้น ๆ ไหมเอ่ย ?
*เม้าท์ถึงเรื่องเข้าทำเร็วทั้งที “โมนิก้า” คงต้องเบนความสนใจมายังน้องเหน่อ NER หลังพยายามกอบกู้สถานการณ์ให้ดีขึ้นเป็นลำดับ แต่สุดท้ายยังขึ้นไปไม่ถึงระดับราคา IPO 2.58 บาท และดีสุดในเที่ยวนี้ก็เป็นการยืนปิดที่ 2.32 บาท ลบไป 0.04 บาท ด้วยมูลค่าการซื้อขาย 193.35 ล้านบาท ขณะที่ข่าวเม้าท์ตามห้องค้ายังพุ่งเป้าไปยัง “เฮียนิมิต” คือคนที่รู้เรื่องหุ้นหลุดจองดีสุดในเที่ยวนี้ จึงไม่ต้องแปลกใจเมื่อ ไปไหน..มาไหน มีแต่คนรุมด่า บล.โนมูระฯ ไม่ว่างเว้น งานนี้แทนที่จะได้รับกล่อง กลับได้รับขี้แทนซะงั้น..ชะเอิงเอย !
*ไหน ๆ พูดถึงเรื่องแปลกประหลาดขึ้นมาทั้งที “โมนิก้า” ขอหันมาดูหุ้นสตอรี่สวยอย่างเช่น PLANB เพื่อทำให้นักเล่นมองเห็นความสามารถในการทำกำไรยังคงยอดเยี่ยม แต่ราคาหุ้นกลับไม่ตอบรับข่าวดีที่เกิดขึ้นสักเท่าไหร่ และถ้ามองการอ่อนตัวของราคาหุ้นกลับลงมายืนที่ฐานแนวรับสำคัญ 6.20 บาท ย่อมเป็นจุดที่นักเล่นน่าลองเสี่ยงดูสักตั้ง หลังหุ้นลงมายืนอยู่ที่ 6.45 บาท ลบไป 0.20 บาท หรือลงไป 3.01% ด้วยมูลค่าการซื้อขาย 110.72 ล้านบาทเจ้าค่ะ
*ส่วนหุ้นที่ไม่ต้องกังวลเรื่องความเสี่ยง เพราะมีสตอรี่กำไรเติบโตหล่อเลี้ยงเป็นแบ็กอัพ “โมนิก้า” คงต้องย้อนกลับไปดูหุ้น รูดปรื๊ด..รูดปรื๊ด อย่างเช่น KTC หลังราคาหุ้นเด้งขึ้นมาปิดที่ 35 บาท บวกไป 0.75 บาท ด้วยมูลค่าการซื้อขาย 196.22 ล้านบาท มันเป็นช็อตที่ทำให้คิดว่า หุ้นน่าจะมีโอกาสวิ่งขึ้นไปหายอดเก่าแถวบริเวณราคา 37 บาทอีกครั้ง บวกกับเหตุการณ์ 2 ครั้งก่อนหน้านี้ หุ้นเด้งตรงบริเวณ 33 บาทแล้วไปปิดเกมแถว 37 บาท เลยทำให้เชื่อเช่นนั้นพะยะค่ะ
*สำหรับรายที่นักเล่นรู้สึกกังวลมากสุดกลายเป็น COM7 เพราะบรรดาแมงลือเม้าท์ถึงโอกาสในการเติบโตอาจไม่เปิดกว้างเหมือนก่อนหน้านี้ จึงกลายเป็นจังหวะที่นักเล่นต้องคิดให้ดีก่อนเข้าลุยรอบใหม่ “โมนิก้า” ถึงอยากให้นักเล่นจับตาดูราคาหุ้นที่ระดับ 20.20 บาท ซึ่งอยู่ตรงเส้นแนวรับ 75 วันให้ดีเป็นพิเศษ เพราะเป็นจุดที่หุ้นไม่ควรหลุด หากหลุดลงไปจะทำให้ทรงของหุ้นเสียไปทันที เดี๊ยนถึงอยากให้นักเล่นมองราคาปิดที่ 20.50 บาท ลบไป 0.20 บาท สมควรช้อนเก็บไว้ในพอร์ตไหมค่ะ